Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК против Решението на Општина Охрид, по предметот Барање за пристап до информации од јавен карактер, на 08.05.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК против Решението на Општина Охрид бр.уп.03-306 од 11.04.2023 година, заведена во Агенцијата под бр.08-183 на 26.04.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган, за точките 1 и 2 од Барањето.**
2. **Решението на Имателот на информации бр.Уп.03-306 од 11.04.2023 година СЕ ПОНИШТУВА, за точките 1 и 2 од Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Центар за граѓански комуникации ЦГК - Скопје, како што е наведено во Жалбата на 21.03.2023 година поднело Барање за пристап до информации од јавен карактер до Општина Охрид, со кое побарало по емаил да му се достави електронски запис од следните информации:

„1. План за интегритет;

1. Годишна антикорупциска програма (за последната година за која имате ваква програма) и
2. Интерна процедура за спроведување на постапките за јавна набавка и реализација на договорите за јавна набавка.“.

Постапувајќи по ова Барање, Имателот на информации му доставил на Барателот Решение бр.Уп. 03-306 од 11.04.2023 година. Во Решението е наведено дека: „Постапувајќи по барањето за слободен пристап до информации од јавен карактер на барателот, се побара одговор од оддел за јавни набавки кој достави одговор со бр.12-4594/3 од 31.03.2023г, кој е во прилог на ова решение.“

Барателот на информации на 25.04.2023 година по електронски пат до Имателот на информации побарал: „...Барањето содржи три прашања од кои вие имате одговорено само на третото. Затоа ве молам до крајот на работниот ден да ни доставите податоци кои се однесуваат до 1. План за интегритет, 2 Годишна антикорупциска програма.“

Имателот на информации на 26.04.2023 година до Барателот доставил Известување бр.03-306, во кое е наведено дека: „..Ве известуваме дека со Решението 03-306 од 11.04.2023г Ви се доставија сите информации со кои располага општината.“

Незадоволен од наведеното, Барателот на информации во законски предвидениот рок поднесе Жалба, заведена во архивата на Агенцијата под бр.08-183 на 26.04.2023 година. Во Жалбата е наведено: „...Со овој одговор имателот на информации само делумно одговорил по барањето, односно одговорил само по точка три од барањето. Во доставените документи, не е одговорено на точкa 1 од барањето, План за интегритет и точка 2 од барањето, Годишна антикорупциска програма.“.

Агенција, преку е-маил заведен под бр.08-183 од 27.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 03.05.2023 година по електронски пат до Агенцијата е доставено Одговор на жалба бр.Уп.03-306 од 02.05.2023 година, во кој е наведено дека: „...Ве известуваме дека со Решение бр.03-306 од 11.04.2023 му е одговорено на барателот со прилози. Незадоволен од истото побара дополнување на одговор, па со Известување бр.03-306 од 24.04.2023г доставено до него по мејл на 27.04.2023г се извести дека општината согласно податоците кои ги располага му ги доставила во горецитираното решение.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган, за точките 1 и 2 од Барањето, Решението на Имателот на информации го поништи за точките 1 и 2 Барањето,** поради следното:

Агенцијата за заштита на правото на слободен пристап до информациите од јавен карактер,по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации постапувајќи по Барањето на Барателот донел Решение со кое го уважува барањето на барателот, а до барателот доставил нецелосен одговор.

При разгледувањето на оспореното Решение на Имателот на информации, Агенцијата утврди дека во образложението на Решението е даден воопштен одговор, а не конкретен за секоја точка од барањето, пришто Агенцијата од списите на Барателот утврди дека не е одговорено за точките 1 и 2 од Барањето.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот согласно со неговите надлежности.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ги достави одговорите по точките 1 и 2 од Барањето, на начин и во форма наведени во Барањето, доколку со истите располага, а доколку не располага и не ги создал, за истото да објасни.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**